మావెన్

మార్స్ అట్మాస్పియర్ అండ్ వోలటైల్ (MAVEN) అనగా అంగారక కక్ష్యలో అంగారక వాతావరణాన్ని అధ్యయనం చేసేందుకు రూపొందించిన ఒక అంతరిక్ష ప్రోబ్. దీనిని సంక్షిప్తంగా మావెన్ అంటారు. దీనిని అమెరికా చెందిన నాసా ప్రయోగించింది. ఒకప్పుడు నీరు, ఉష్ణ వాతావరణాన్ని కలిగి ఉన్న అరుణ గ్రహం, కాలక్రమేణా శీతలంగా, పొడిగా ఎందుకు మారిందో తేల్చడం దీని ప్రధాన లక్ష్యం. అంతరిక్షంలో దాదాపు 10 నెలల పాటు 71.1 కోట్ల కిలోమీటర్ల దూరం ప్రయాణించి 21-09-2014న అంగారకుడికి చేరువైంది. అంగారక గ్రహం యొక్క ఎగువ వాతావరణంపై పరిశోధన కోసం పంపిన మొట్టమొదటి ఉపగ్రహం ఇది. వందల కోట్ల సంవత్సరాల కిందట అంగారక గ్రహంపై నీరు, కార్బన్ డైఆక్సైడ్ పుష్కలంగా ఉండేవి, అయితే అవి ఇప్పుడేమయ్యాన్నది మిస్టరీగా మారింది. ఈ మిస్టరీని ఛేదిస్తే అంగారక గ్రహం ఒకప్పుడు జీవులకు ఆవాసయోగ్యంగా ఉండేదా అన్నది తేలనుంది. అంతేకాక 2030 నాటికి అరుణ గ్రహం పైకి మానవులను పంపాలని యోచిస్తున్న నేపథ్యంలో అక్కడి కఠిన వాతావరణ పరిస్థితులను వ్యోమగాములు తట్టుకోగలరా అన్నదానిపై మరింత సమాచారాన్ని అందిస్తుంది. అంగారకుడిపై పరిస్థితి అత్యంత శీతలంగా ఉంటుంది. అక్కడ వాతావరణం పెద్దగా ఆవరించి ఉండదు. 
అంగారకుని ఎగువ వాతావరణంపై ఏడాది పాటు పరిశోధనలు జరుపనున్న ఇది సౌరగాలులు అరుణ గ్రహ వాతావరణంలో ఎలా చర్యలు జరుపుతున్నయన్నది కూడా పరిశీలించనుంది. ఈ ఉపగ్రహం తన జీవితకాలంలో ఎక్కువగా 3730 మైళ్ల ఎత్తునున్న అంగారక గ్రహ కక్ష్యలో తిరుగుతూ మధ్యలో కొన్ని వివరాల సేకరణ కోసం ఐదు సార్లు 78 మైళ్ల ఎత్తుకు దిగివస్తుంది.

ఇవి కూడా చూడండి
 మంగళయాన్ - అంగారకుని పరిశీలించేందుకు భారతదేశం పంపిన ఉపగ్రహవాహకనౌక

మూలాలు

 ఈనాడు దినపత్రిక - 23-09-2014 - (అంగారక కక్ష్యలోకి 'మావెన్‌' - దిగ్విజయంగా ప్రవేశపెట్టిన నాసా - అరుణగ్రహ గత చరిత్రను తవ్వనున్న ఉపగ్రహం)

అంతరిక్ష వాహనాలు